
Referat fra møte i Læringsmiljøutvalget (LMU) 07.06.06

Kommentar til sakslisten: To referatsaker ble delt ut på møtet: Referat fra møte i FUK 28.04.06 og Orientering om prøveprosjekt med helsestasjon for studenter.  

Sak 09-06
Referater og orienteringer

a) Referat fra møte i Læringsmiljøutvalget 4. april 06 og FUK 28. april 06 
Både LMU og FUK har drøftet tilrådningen i NOKUT-rapporten på sine møter i april 2006. Vedtak fra begge utvalgene ble lest opp. LMU besluttet på denne bakgrunn å ta opp saken om eventuell sammenslåing av de to utvalgene først etter at det er avklart hvordan Universitetspedagogisk seminar /universitetspedagogikken skal ivaretas ved UiTø. Utredning om dette vil sannsynligvis foreligge våren 2007.

b) Notat til Verneombudsforum fra Teknisk avdeling

I notatet foreslås det at meldinger om individuell tilpasning av studieplasser bør skje til LMU med kopi til Teknisk avdeling. LMU mener at det må være Teknisk avdeling som mottar melding og at LMU orienteres om tilretteleggingsarbeidet. LMU behandler ikke saker men er tilsynsorgan for læringsmiljøet ved universitetet.

c) Informasjon om evakueringsstoler 

Teknisk avdeling har kjøpt inn og fordelt 31 evakueringsstoler på byggene ved UiTø. Brannvernlederne ved byggene har ansvar for plassering av stolene og opplæring i bruk. Det vises til rutinebeskrivelser for evakuering i Handlingsplanen for studenter med funksjonsnedsettelser, kapittel 8.1.

d) Arbeidstilsynets revisjonsrapport: Tilsyn med studentenes læringsmiljø ved Norges fiskerihøgskole 

Rapporten viser til Lov om universiteter og høgskoler og Arbeidsmiljøloven. Det påpekes to avvik og gis to anmerkninger i rapporten (se rapport, dl 200506704-5). Læringsmiljøutvalget ber universitetsdirektøren om å  følge opp de påståtte avvikene. Universitetsdirektøren vil gi tilsvar til Arbeidstilsynet på disse punktene. Universitetsdirektøren ber om innspill fra NFH til rapporten, svarfrist gis. Etter at egne undersøkelser av forholdene er utført, NFH har kommentert saken og tilsvar til Arbeidstilsynet er skrevet sendes rapporten med dokumentasjon på oppfølging til fakultetene til orientering.

e) Orientering om helsestasjon for studenter  

Styreleder i SiTø orienterte om Helsestasjon for studenter som er en forsøksordning fra høsten 2006. Helsestasjonen er finansiert av Sosial og helsedirektoratet, Studentsamskipnaden og Høgskolen i Tromsø og det er planlagt forsøksdrift i 2,5 år. Samtidig vil det gjennomføres en evaluering av tilbudet. Tjenesten skal gjennom veiledning og undersøkelser bidra til å redusere antall aborter, redusere antall som smittes av kjønnssykdommer og bidra til at studentene blir tryggere i forhold til egen seksualitet. Den vil tilby veiledning om prevensjon, testing av kjønnssykdommer, undersøkelser og spørsmål om abort, resepter for prevensjonsmidler, gratis kondomer, samt samtaler om samliv og seksualitet. Studentsamskipnadene i Trondheim og Bergen har tilsvarende tilbud som forsøksordning i regi av Sosial- og helsedirektoratet. Helsestasjonen vil bli etablert i lokalene til Studentrådgivningen, og være åpen på ettermiddagstid noen timer i uka.

Sak 10-06
Høring – Kursplan for studenter og ansatte som drar til utlandet

LMU er godt fornøyd med utkast til kursplan for ”Helse og sikkerhet – Feltarbeid og studier i utlandet”. LMU tar ikke stilling til forslaget om at kurset bør gi uttelling i form av studiepoeng. Kurset bør være både interessant og relevant som forberedelse til utenlandsopphold, både med hensyn til det å være forberedt på å møte en fremmed kultur og det å møte forventninger fra miljø og institusjoner under oppholdet på en god måte. Også av hensyn til egen sikkerhet bør kurset ses på som et godt tilbud fra universitetet. Enhetene kan, dersom det er ønskelig, sette som vilkår at kurset er gjennomført for tildeling av eventuell økonomisk støtte til reiser utenfor EØS-landene/Sveits. Læringsmiljøutvalget ber om å bli holdt orientert om resultatet av evalueringen etter første gangs gjennomføring av kurset.   

Sak 11-06
Godkjenning av årsrapport fra Læringsmiljøutvalget

Læringsmiljøutvalget godkjenner årsrapport fra Læringsmiljøutvalget med de forslag til endringer som framkom på møtet. Rapporten sendes til LMU-leder for gjennomlesning før behandling i universitetsstyret.

Sak 12-06
Eventuelt

Forslag til møteplan for høstsemesteret sendes ut i løpet av juni.

